Papersnake/gushiwen huggingface dataset:
寄张丈瑞之
缪荃孙（清代）

忆过庞公下拜初，便垂青眼独怜余。难销奇气浇醇酒，典尽春衣购异书。

偶露性情交倍契，各谋甘旨会仍疏。渝江日夜东流水，时向江干觅鲤鱼。
哭马士明都事 其一
成廷圭（元代）

冥冥妖祲黑如云，湖上旌旗乱不分。父子四人同战死，边庭谁说马将军。
自谓
白玉蟾（宋代）

造物果小儿，可得问天公。
一生贫到骨，万感悲填胸。
形神本尘贫，身世相羁笼。
安得骑玉鳌，眇然追冥鸿。
锦步四十里，濁哉一石崇。
东阁万张颐，哺一公孙洪。
铜山流臭泉，到了埋邓通。
何如德行贵，晞颜师仲弓。
文苑丽长春，学海深无穷。
人自泾渭水，我但夷齐风。
貂裘有何异，羊枣远不同。
人生水上萍，世事江头枫。
三思欲四休，一拙胜万工。
炎宅煎杀人，此身如甑中。
於道有所味，触意无复仲。
心杓指以南，性水决而东。
炼得身如鹤，始可冲秋空。
道人亦不贫，朝灌三畦松。
县尉任子严出示从军陪大将吴侯游石峒五绝句奉次元韵颂日颂平贼之功喜而有作云 其五
王庭圭（宋代）

回师小度石门西，铁马嘶风四百蹄。不为从军一时乐，扪萝攀径岂能跻。
次张德甫朔雪韵
彭汝砺（宋代）

朔风吹雪落天涯，醉立飞楼四望赊。粪壤不知涵润泽，蒿莱无复见纤瑕。

半宵庭槛光争晓，穷腊园林物自花。谁借一舟湖北岸，月明东访戴生家。
寻李暹
于鹄（唐代）

任性常多出，人来得见稀。市楼逢酒住，野寺送僧归。

檐下悬秋叶，篱头晒褐衣。门前南北路，谁肯入柴扉。
十二日梦文冈阡吟
罗伦（明代）

虚无曾指点，三老已蓬莱。春意回函丈，天光落上台。

大明万怪伏，文秀一峰来。无限风光好，南山进寿杯。
宿归仁寺三首 其三
张嵲（宋代）

巴水任喧云，僧窗睡方悄。风清月到床，露白虫鸣草。
用景卢诸公诗轴韵招监司太守
洪适（宋代）

浅白轻红笑倚门，何须雪夜忆前村。韶光定入诗人句，胜事难前俗子言。

风振绣衣须命驾，云随皂盖欲窥园。人生易老愁春老，问柳寻花故事存。
赠崔二安平公乐世词
张说（唐代）

十五红妆侍绮楼，朝承握槊夜藏钩。君臣一意金门宠，

兄弟双飞玉殿游。宁知宿昔恩华乐，变作潇湘离别愁。

地湿莓苔生舞袖，江声怨叹入箜篌。自怜京兆双眉妩，

会待南来五马留。
和元伯中伏夜雨南洋河水泛
黄庶（宋代）

雨洗三齐中伏月，乖龙连夜起云门。
溪声斗似银河落，惊断诗书一梦魂。
戊午岁九日复与叔问登城楼再用前韵作
程俱（宋代）

兀坐空哦服九华，衰颓深觉负黄花。但令无事长相见，敢叹百黄生有涯。

雉堞晓登千嶂抱，縠波秋净一溪斜。归来更展新诗卷，醉墨淋漓似老鸦。
王持中读余近诗跋以五绝因次其韵
吴则礼（宋代）

覉臣未觉诗无敌，老境谁言思不群。
自有阿持提律令，且看山衲度江云。
舒悲
陆游（宋代）

嗜酒苦猖狂，畏人还龌龊。
老病始悔叹，天下无此错。
管葛逝已久，千古困俗学；扪虱论大计，使我思景略。
中原失枝梧，胡尘暗河洛。
天道远莫测，士气伏不作。
煌煌东观书，无乃太寂寞。
丈夫不徒死，可作一丘貉？岁晚计愈疏，抚事泪零落！
晁公诗九经堂
吕本中（宋代）

人家有屋但堆钱，君家有屋定不然。一堂无物四壁立，六艺三传相周旋。

人言君贫君不顾，以此辛勤立门户。圣人遗意要沉思，暂脱楚骚辞汉赋。

他年相见问何如，且说九经得力处。
崇化寺三首
张耒（宋代）

白发荆州叹滞淫，吴衣重杵洛城砧。
遣愁莫上高楼望，只有秋来昼日阴。
放言十首
黄庭坚（宋代）

黄鹄送黄鹄，中道言别离。
送君不惮远，愁见独归时。
罗网翳稻粱，江湖水弥弥。
行行不相见，勉哉冥冥飞。
移居碧泉
胡安国（宋代）

买山固是为深幽，况有名泉例可求。短梦正须依白石，澹情好与结清流。

庭栽疏竹客驯鹤，月满前川寺补楼。十里乡邻渐相识，醉歌田舍即丹邱。
雁
欧阳修（宋代）

来时沙碛已冰霜，飞过江南木叶黄。水阔天低云暗澹，朔风吹起自成行。
阳江环翠堂中留题四首 其四
王弘诲（明代）

庭前松竹翠交加，隐几悠然草白麻。九转未能论出世，只凭虚室寄烟霞。
鹧鸪天·却月凌风度雪清
孔榘（宋代）

却月凌风度雪清。何郎高咏照花明。一枝弄碧传幽信，半额涂黄拾晚荣。
春思淡，暗香轻。江南雨冷若为情。犹胜远隔潇湘水，忽到窗前梦不成。
寄婺州温郎中（时刺睦州）
厉玄（唐代）

积雪没兰溪，邻州望不迷。波中分雁宿，树杪接猿啼。

婺女家空在，星郎手未携。故山新寺额，掩泣荷重题。
谒延平王庙 其二
蔡德辉（清代）

红旗赤帜树高城，弱冠将军独请缨。宠赉有加天赐姓，徵收无处海屯兵。

都缘耿耿心长在，岂为区区发数茎。忠孝由来难两尽，邮书往返不胜情。
次日宏父携家出游而小雨新晴
洪适（宋代）

山头霞彩发天光，初日曈昽射短冈。莫使吹箫寻古曲，直宜点短作新妆。

不禁风雨飞来急，颇觉园林减却香。花下凌波奏奇舞，腰支尺六笑垂杨。
次韵鲜于晋伯三月病起二首
晁公溯（宋代）

桃李几何春已阑，杂生蘼芜与射干。
永夏碧瓦藏绿暗，凉秋青山吐白团。
开花旋见槐著荚，解箨忽惊筍成竿。
资州无事吾所羡，官居不殊涧谷盘。
即事六言四首
刘克庄（宋代）

骨已朽黄泉下，传犹列青史中。
猛朴时来宰相，关张运去英雄。
题奚徵君墨梅为邱少尹并寄怀奚君
黎简（清代）

梅花消息天地静，夜气空寒逼清醒。花光月白地如雪，亦恐同行踏人影。

村中花事几年阔，天涯画笔何人骋。饱听奚生致通素，也似梅花绝孤颖。

秋云棱厉日争力，阁雨坚凝土交迸。凄然置我铁桥上，皎月正压飞瀑顶。

想当邃古无人处，有此幽光贯骨冷。似恐仙人太寒瘦，转怜春女媚桃杏。

双桨绿波横水渡，一抹朱霞暮山景。终嫌多丽工世情，不如独行抱深省。

题诗寄远慰海角，怀人骤雨响天井。是时秋气动泽国，凉风西湖皱千顷。

樵夫未归花里屋，先役吟魂度梅岭。奚生应感露下衫，独棹湖阴返荷艇。
倦寻芳（林钟羽花翁遇旧欢吴门老妓李怜，邀分韵同赋此词）
吴文英（宋代）

坠瓶恨井，分镜迷楼，空闭孤燕。寄别崔徽，清瘦画图春面。不约寄移杨柳系，有缘人映桃花见。叙分携，悔香瘢漫爇，绿鬟轻翦。

听细语、琵琶幽怨。客鬓苍华，衫袖湿遍。渐老芙蓉，犹自带霜宜看。一缕情深朱户掩，两痕愁起青山远。被西风，又惊吹、梦云分散。
侄孙诗
孙应时（宋代）

寿母重孙始见渠，天教四世保同居。
精神已是千金子，事业应须万卷书。
亲戚满前非落寞，杯盘随分不萧疏。
晬盘先揽文房宝，他日无优入异闾。
寻春
俞德邻（宋代）

日日寻春到水涯，今朝篱落见梅花。折梅欲问春消息，春在桥南卖酒家。
华山 其四
徐积（宋代）

诸山伛偻复盘纡，唯有三峰势突如。酒母下来乘夭矫，药娥飞去化蟾蜍。

可为世上殊方乐，便觉人閒万事虚。安得往来严下路，不持鞭策驾疲驴。
和杨公济钱塘西湖百题 其九十 清隐阁
郭祥正（宋代）

阁近山中寺，谁为清隐人。移文招不得，骑马入红尘。
新雨感应琴斋檐溜忽得双鱼
赵时韶（宋代）

詹流非沼非池躺，跃出双鱼亦自奇。
不是县於庭上落，便因生出斧来去。
听琴莫笑音非古，叶梦须知稔可期。
谩说佩金佳谶在，陶腰似觉未消伊。
题龚翠岩中山出游图
宋无（元代）

酆都山黑阴雨秋，群鬼聚哭寒啾啾。老馗丰髯古幞头，耳闻鬼啾馋涎流。

鬼奴舆馗夜出游，两魑剑笠逐舆后。槁形蓬首枯骸瘦，妹也黔面被裳绣。

老馗回观四目斗，料亦不嫌馗丑陋。后驱鬼雌荷衾枕，想馗倦行欲安寝。

挑壶抱瓮寒凛凛，毋乃榨鬼作酒饮。令我能言口为噤，执缚魍魉血洒胯。

毋乃剁鬼□鬼䱹，令我有手不能把。神閒意定元是假，始信吟翁笔挥洒。

翠岩道人心事平，胡为识此鬼物情。看来下笔众鬼惊，诗成应闻鬼泣啾。

至今卷上阴风生，老馗氏族何处人？托言唐宫曾见身，当时身色相沈沦。

阿瞒梦寐何曾真，宫妖已残马嵬尘。倏忽青天飞霹雳，千妖万怪遭诛击，酆都山摧见白日。

老馗忍饥无鬼吃，冷落人间守门壁。
答客问台湾之游 其二
林松（清代）

燠多寒少处，天气觉长晴。瓜自杪冬熟，日从中夜生。

烟深乌鬼井，潮逼赤崁城。谁见携吟杖，珊瑚篱外行。
李成德画理发搔背刺喷䎳耳为四畅图乞诗作此四首 其四
释德洪（宋代）

耳痒欲拈去，猛省须用䎳。注目深探之，疏快满须发。
笑
郭祥正（宋代）

檀口微开皓齿香，眼波浮动脸生光。桃花未落燕脂浅，半飐春风半倚墙。
将抵灌口场口占
徐本衷（清代）

沼溪幽径曲，雨止讶新晴。石峭云犹住，峰回路忽平。

牧童驱犊饮，老树集鸦鸣。遥望人烟集，逢场酒已倾。
新店驿雨后口占
李澄中（清代）

轻舆晓向山背行，千山万山云气生。潺湲客梦一夜雨，四十八渡皆秋声。
春游
秦韬玉（唐代）

选胜逢君叙解携，思和芳草远烟迷。小梅香里黄莺啭，

垂柳阴中白马嘶。春引美人歌遍熟，风牵公子酒旗低。

早知有此关身事，悔不前年住越溪。
花田
方信孺（宋代）

千年玉骨掩尘沙，空有余妍剩此花。
何似愿头美人草，樽前犹作舞腰斜。
题董其昌鉴定宋元明名画册 其六 明商喜山水
弘历（清代）

青山四百载如新，具眼香光鉴定真。古寺欲飘香界呗，扁舟谁理钓竿纶。

楚江境讶临清晓，大岭法还兼富春。宜弆画禅檀匣里，底殊宝剑合延津。
调笑令
胡薇元（清代）

花片。花片。飞近美人深院。香朝梳洗春寒。坐数落英懒还。还懒。

还懒。寂寞珠钿玉燕。
客从远方来
佚名（两汉）

客从远方来，遗我一端绮。
相去万余里，故人心尚尔。
文采双鸳鸯，裁为合欢被。
著以长相思，缘以结不解。
以胶投漆中，谁能别离此？
楚望楼
许及之（宋代）

楚东雄地望，胜槩属名流。共俟谢安石，难追马少游。
别如水王公
韩上桂（明代）

别绪不可道，愁心枉自持。感公磊落意，少致胸中词。

男儿挟愤磊，不独饥渴私。羽翼恨弗长，放志欲何之。

忆昔少年日，飞腾窃自期。白起小竖子，终军黄口儿。

破赵未足齿，请缨空博嗤。努力事雕琢，振足效驱驰。

负薪诚黾勉，挂角顿忘疲。思窥三略秘，拟集九流奇。

伦类数见推，纵横迈等夷。将翻雕翮疏，肯学燕栖卑。

此意竟何为，风尘久自疑。空存肮脏骨，莫辨虎羊皮。

射策阻不报，握芳知赠谁。蹉跎三十载，浪迹越江湄。

貂敝鹑仍结，金空囊欲垂。触首罾缴碍，曳履雌黄随。

同学宁倾耳，居高讵俯眉。泣枯怜鲋涸，敝策怪骀迟。

我公浏远览，晋接耀光仪。道德余夙仰，风流世所师。

饮我甘露醴，映我鹓鸾姿。白日驱潜魅，青天跃绛螭。

似珠求合浦，如桂拂瑶池。自喜占星聚，何知伤路岐。

朝凭蜃海阁，暮拥雍州骑。秦越逾万里，幽兰徒见思。

大臣赴功业，崎岖岂所辞。空怜杕杜弱，莫靠甘棠孳。

意苦词弥涩，忧多步雅危。平生少知己，况乃悲春离。

病马犹思策，枯条且欲披。终当奋长剑，不负信陵知。
江楼夜别
许浑（唐代）

离别奈情何，江楼凝艳歌。蕙兰秋露重，芦苇夜风多。

深怨寄清瑟，远愁生翠蛾。酒酣相顾起，明月棹寒波。
鹤冲天
欧阳修（宋代）

梅谢粉，柳拖金。香满旧园林。养花天气半晴阴。花好却愁深。

花无数。愁无数。花好却愁春去。戴花持酒祝东风。千万莫匆匆。
鹧鸪天 其一 圆子
王千秋（宋代）

翠勺银锅飨夜游。万灯初上月当楼。溶溶琥珀流匙滑，璨璨蠙珠著面浮。

香入手，暖生瓯。依然京国旧风流。翠娥且放杯行缓，甘味虽浓欲少留。
十二时歌
释印肃（宋代）

夜半子，万事无心谁到此。
一毛头上了遍圆，永劫不遭邪魅使。
升高台，挝大鼓，
努目摇头如老虎。猪羊咬尽更伤人，
自己不真长劫苦。
饮仙阁
华岳（宋代）

槽头压尽春山绿，槽下真珠泻醽醁。骚人一笑倾盖盘，满面春风涨红玉。

少陵得此不欲言，乃指八子为中仙。主人倾盖慕此意，一阁新构堂西偏。

于今世态薄于纸，何必劳心问青紫。愿君醉我金屈卮，万事过耳同风飞。

醺醺和月尚栽竹，长啸一声归翠微。
自镇境山过东山寺
陈士望（清代）

久睛云不系，层次见山容。微径分幽草，悬崖咽古松。

帆开秋水渡，寺近夕阳钟。竹杖斜拖去，行行历几重。
临江仙（送罗倅·伟卿权新州）
洪适（宋代）

远驾星屏临百粤，康沂户户歌功。使君五马去乘骢。卖刀无旷土，赠扇有仁风。

莫唱渭城朝雨曲，片帆时暂西东。促归行拜紫泥封。九霄先步武，三接未央宫。
满庭芳 落花
马洪（明代）

春老园林，雨余庭院，偏惹蝶骇莺猜。蔫红皱白，狼藉满苍苔。

正是愁肠欲断，珠箔外、点点飘来。分明似，身轻飞燕，扶下碧云台。

当初珍重意，金钱竞买，玉砌新栽。更翠屏遮护，羯鼓催开。

谁道天机绣锦，都化作、紫陌尘埃。纱窗里，有人怜惜，无语托香腮。
端平除夕
施枢（宋代）

宦游来此亦随缘，明朝柏酒让谁先。
但令世道皆平地，此外身名任老天。
祖龙
刘震（清代）

六国丘墟九宇恢，更张周典见雄才。
驾临东土崇台构，宫压南山复道开。
只见壁随山鬼至，那闻药自海船来。
阿房转瞬繁华歇，却与诗书共劫灰。
塞下三首
沈彬（唐代）

塞叶声悲秋欲霜，寒山数点下牛羊。映霞旅雁随疏雨，

向碛行人带夕阳。边骑不来沙路失，国恩深后海城荒。

胡儿向化新成长，犹自千回问汉王。

贵主和亲杀气沉，燕山闲猎鼓鼙音。旗分雪草偷边马，

箭入寒云落塞禽。陇月尽牵乡思动，战衣谁寄泪痕深。

金钗谩作封侯别，劈破佳人万里心。

月冷榆关过雁行，将军寒笛老思乡。贰师骨恨千夫壮，

李广魂飞一剑长。戍角就沙催落日，阴云分碛护飞霜。

谁知汉武轻中国，闲夺天山草木荒。
仲夏风雨不已
陆游（宋代）

南陌东阡自在身，一年节物几番新。
鲥鱼出後莺花闹，梅子熟番风雨频。
冠盖敢同修禊客，桑麻不减避秦人。
夕阳更有萧然处，照影清溪整葛巾。
北固山
张灵受（宋代）

铁瓮城头数塞鸿，淮山依约翠烟中。
伤心狠石千年在，极日迷楼百尺空。
浮玉春酣江带绿，扶桑日涨海门红。
南朝流下无穷浪，长与渔人櫂短蓬。
【正宫】端正好_我做的利己
未知作者（元代）

我做的利己脱身术，恁做的害众成家活，恁道我风魔你更风魔。俺这里无名
无利都参破，你利害有他这天来大。
【滚绣球】俺这里，笑一合，利名场朗然识破。没来由为儿女劫动波波，便
亻赞下不义财，积下些无用货。死临头怎生逃躲，少不的打轮回作马骡。明放着
天堂有路人行少，地狱无门去的多，落落魄魄。
纪事
陶安（明代）

壬寅十月初五日，阴雨停空天未夕。江城暖气骤蒸人，蝉翼绡未汗沾湿。

轻雷数声生变化，火鼓轰山电流赤。长飙西来吹海立，飞雨惊鸣建瓴急。

势如万骑怒冲击，对面相呼听不得。掩关渐是一更时，烁眼金虬破昏黑。

莲花碧础迸出泉，官市波涛涌三尺。方当闭塞蛰虫俯，顿骇龙蛇离窟宅。

怪得秋冬未降霜，无乃天时有差忒。阳气至此本潜藏，发泄深机不能密。

或占水旱在来年，消弭灾异当修德。须臾河汉现疏星，天地无声本来寂。

小窗独坐对残灯，尚有寒蛩语空壁。
关山月
李龏（金朝）

玉门关外月，远接黑山明。晃色同沙冷，飞光掩雪清。

宿师方偃阵，游骑复窥城。不信长生魄，年年照战争。
宿汝南田舍
李昌祺（明代）

荒原漠漠一茅茨，野老相迎半白髭。道上尘埃埋马足，檐间窗牖翳蛛丝。

平坡莫辨袁安冢，老树空传李愬祠。极目黄蒿兼白苇，令人慷慨起遐思。
偈颂十八首
释师体（宋代）

西土尊师故纸罗，南方历祖葛藤窠。
临风剔起透青眼，跟脚从头觑破那。
阿呵呵，会也麽，尺水休夸一丈波。
幕天蓆地生涯阔，敌胜吹毛不用磨。
梁自献潘孟与邀游金粟泉分赋 其一
李之世（明代）

拄杖閒支万壑巅，聊将按牒讯灵泉。祇言海浪霏琼液，不道云根产玉田。

洗钵鸟衔香稻粒，流花涧带瑞禾烟。从来名迹矜奇幻，输与空山自在禅。
同抱生登君山步至江干次韵
汪廷桂（清代）

不著屐，不弄舟，世间更有佳胜不？人生意气贵各适，安能与世不沉浮。

我乡山水本灵秀，游览所至舒吟眸。阿咸招我出城北，江山共我穷探搜。

君山巍巍峙云表，长江浩浩波东流。嗟余尘网久羁束，何幸与子偕昂头。

山灵招手冯夷啸，放怀直欲淩沧舟。乾坤俛仰一何窄，回顾尘界将安投。

不如乘风跨黄鹤，轻掷世事如閒鸥。白云在天红树远，君听我歌君莫愁。

君不见神仙飘渺排云阙，手执芙蓉呼我俦。拍肩从此洒然去，与君长作蓬莱游。
秋感
晁说之（宋代）

邻鸡鸣已过，吾鸡一何懒。
要稳土人眠，高视清秋晏。
惜哉清秋时，留客久异县。
莫谓兹荒陬，千令几洿甸。
黄屋在扬州，江山被恩幸。
肥羜翻吴羹，宫妆惊楚练。
虽支胡马阵，敢敌水龙鉴。
有事郊三年，神降乐六变。
万国走玉帛，两京锁宫殿。
明发迎归路，兹夕泪如霰。
孤旅愁思约，一身几忧患。
读邓鲂诗
白居易（唐代）

尘架多文集，偶取一卷披。未及看姓名，疑是陶潜诗。

看名知是君，恻恻令我悲。诗人多蹇厄，近日诚有之。

京兆杜子美，犹得一拾遗。襄阳孟浩然，亦闻鬓成丝。

嗟君两不如，三十在布衣。擢第禄不及，新婚妻未归。

少年无疾患，溘死于路歧。天不与爵寿，唯与好文词。

此理勿复道，巧历不能推。
百字令 春日偕张凤举游西湖
杨涛（清代）

湖名西子，曾十年梦想，缘悭迟到。胜友招邀真鼓棹，趁取艳阳天好。

山黛青浮，水油绿泻，花柳双堤绕。虚亭同坐，宛如身在蓬岛。

相顾因话生平，燕南赵北，悔不言归早。毕竟凌烟无福画，应被沼吴人笑。

丽景当前，闲愁暂解，且共金樽倒。更期明发，快从天竺登眺。
酹江月（贺杨诚斋）
罗椿（宋代）

郎星锦帐，忽翩然归访，南溪孤鹜。前日登高谁信道，寿酒重浮茱萸。风露杯寒，芙蓉帐冷，笑受长生箓。广寒宫殿，桂华应已新续。

不用翠倚红围，舞裙歌袖，共理称觞曲。只把文章千古事，留伴平生幽独。但使明年，鬓青长在，萱草春风绿。诸郎如许，转头百事都足。
蜡梅四首
杨万里（宋代）

眉间蜜酒发轻黄，对著诗人不惜香。
金作仙衣元自冷，月中仍带一身霜。
句
陆坚（唐代）

风移覃土宇，云上浃群臣。（千秋节应制，《海录碎事》）
西江月 光绪二年午日，梦游夕阳寺
顾太清（清代）

寻得夕阳小寺，梅花初放厓阿。一湾流水绕陂陀。

细路斜通略约。

好梦留连怕醒，偏教时刻无多。登山临水乐如何。

好梦焉能长作。
【中吕】普天乐　秋夜感怀
丘士元（元代）

月空圆，人何在？寒蛩切切，塞雁哀哀。菊渐衰，荷钱败。叶落西风雕阑外，
断人肠如此安排。秋云万里，满天离恨，伴我愁怀。
月下泊石湖桥
韩淲（宋代）

月明深夜越来溪，撑得船回泊短堤。一片柳阴随水绿，山风吹起杜鹃啼。
擢进士
翁承赞（唐代）

霓旌引上大罗天，别领新衔意自怜。

蝴蝶流莺莫先去，满城春色属群仙。
书汪水云诗后
文天祥（宋代）

南风之薰兮琴无弦，北风其凉兮诗无传。
云之汉兮水之渊，佳哉斯人兮水云之仙。
连州大云洞
刘燧叔（宋代）

试携杖屦作山行，一夜秋风桂子生。
犀曳千章稠黛绿，鹅兼万点簇云英。
长哦宾客珠玑句，敬仰濂溪日月名。
我亦黄尘吹鬓者，频来心迹觉双清。
洛城杂诗五 其三
韩维（宋代）

上东门外春三月，桑叶阴阴覆菜花。密竹乱流行径绝，桔槔鸣处是人家。
复过二首
苏泂（宋代）

远水连山碧四围，烟波时有鹭鸶飞。
馀姚江上中秋月，自买扁舟一个归。
育阇黎房见秋兰有花作
毛滂（宋代）

南风吹露畦，苦菜日夜花。
同荣有蔓草，托质多长蛇。
迩来合萧有，凄风寄蒹葭。
禅房向幽寂，云日暧庭沙。
竹根逢小春，紫兰茁其芽。
造物惜鲜荣，宁肯及幽葩。
偶出白帝恩，未必黄钟家。
芳馨半孤冷，萧艾终横斜。
譬如隐君子，悃愊初无华。
深藏不自献，清芬亦难遮。
陶翁抱疏韵，对此心忻嘉。
离骚久相从，浊酒不待赊。
纫衣濯沧浪，援琴卧烟霞。
送刘伯儒总宪广东
黄衷（明代）

湘汉真看意气多，别怀其奈杪秋何。京华公望牂牁起，海曲春秋滟滪过。

共喜邦人依斗岳，未嗟吾道付江河。柏台栖凤知无日，自有淩霄玉树柯。
乐章五曲
李复（宋代）

雾光散兮曈曈，蘪芜青兮椒红。
石上菖蒲生紫茸，曲屿苹长丝影重。
雉鷕鷕兮鹿伎伎，圆鳞金光出寒水。
碧鼎收香养云子，三脊白茅断为委。
平壶玉酒清于空，开壶芳新破晓风。
罍前洗爵奠当中，海南沉水烟蒙蒙。
人有诚，神有灵，幽明通，荐芳馨。
句
林乔（宋代）

斗州无顿閒身处，时向梅花走一遭。
婆罗门令·昨宵里恁和衣睡
柳永（宋代）

昨宵里恁和衣睡，今宵里又恁和衣睡。小饮归来，初更过，醺醺醉。中夜后、何事还惊起？霜天冷，风细细，触疏窗、闪闪灯摇曳。
空床展转重追想，云雨梦、任攲枕难继。寸心万绪，咫尺千里。好景良天，彼此，空有相怜意，未有相怜计。
次韵寿王一如先生七十
王灿如（清代）

痼癖烟霞浩荡春，神仙风格玉精神。诗赓芹泮千篇富，采舞莱衣一色新。

郢曲登楼摛藻思，辋川拓宅寄吟身。年来化雨沾濡遍，桃李公门壮志伸。
春兴
陈以庄（宋代）

轻衫短帽久尘埃，零落香篝愧麝煤。
春半工夫花绣了，社边消息燕衔来。
岂无绿野供千骑，幸有黄封可一杯。
明日清明能出否，凭谁先为扫莓苔。
题萧照山水
舒岳祥（宋代）

烟雨峰峦无古今，断崖迷径静愔愔。
隔溪樵子遥相语，昨夜克流尔许深。
和左经臣见过
刘安上（宋代）

为爱端居上郡章，里闾何幸得徜徉。买田郭外春耕早，筑室湖徜野趣长。

且把旧书遮病眼，了无尘事扰中肠。故人访我留佳句，应笑年来两鬓苍。
寄刘清轩同年华居泉二公
张子翼（明代）

南郭凭虚日，东陵纵目秋。云飞天更阔，地缩分相投。

种竹依泉石，垂纶傍渚洲。商山朋绮季，箕颍揖巢由。

菊种渊明径，烟随范蠡舟。性真聊自适，物外竟何求。

煮石罗丹鼎，挥毫向海陬。生涯甘抱瓮，别业老菟裘。

邻卜归王翰，乡评许太丘。诗书开万卷，宇宙豁双眸。

谁是中流者，风波肯掉头。校书多寂寞，脱网更夷犹。

听雨悭粱梦，随阳祇稻谋。李斯悲溷豕，庄叟笑犠牛。

樵牧随新侣，星辰忆旧游。轩乘休羡鹤，盟结便寻鸥。

入座须拚酒，舒怀共上楼。
年老逢春十三首 其八
邵雍（宋代）

年老逢春春莫悭，春悭不当世艰难。四时只有三春好，一岁都艰十日闲。

酒盏不烦人诉免，花枝须念雨摧残。却愁千片飘零后，多少金能买此欢。
和李端叔大夫从参寥子游许昌西湖十绝
李廌（宋代）

西畴新买数塍田，便扫空囷俟有年。
欲坐瓜庵吹豆叶，风翻黄浪麦秋天。
诗偈 其一一五
庞蕴（唐代）

常闻阿閦佛，拟向东方讨。今日审思维，不动自然到。

语汝守门奴，何须苦烦燥。我奏父王知，与汝改名号。

破却有为功，显示无为道。
送萧户曹出守宁国 其一
区大相（明代）

文章小陆更高名，五马聊为剖竹行。钟阜地形江阁近，宛陵溪竹郡斋清。

谢公自有青山兴，楚客元多白雪声。经术久知能缘饰，况携佳句似宣城。
癸巳日长至与世贤太史陪祀山陵往反得律诗十首 其九 土城怀古再用世贤韵
程敏政（明代）

废堞荒凉水色幽，昔人曾此夜传筹。西风不见龙鸾过，斜日空馀鹿豕游。

行旅似闻吹晓角，直更谁复抱寒裯。兴亡总逐浮尘散，输却青山一醉侯。
颂古六首 其三 野狐。
释元静（宋代）

长蛇偃月，铁旗铁鼓。坐断乾坤，辉腾今古。曾骑铁马入重城，手握金鞭贺太平。
送唐述之赴廷对
魏了翁（宋代）

快着青冥輭玉鞭，稳骑騄耳踏云烟。
便持全蜀无双誉，去听宾臚第一传。
众所望君皆尔耳，人之好我岂云然。
古来名下无虚士，试玩盈科放海篇。
食蛤蜊二首 其一
韦骧（宋代）

适口珍鲜品格高，泥深海近不能逃。若教毕卓曾知味，岂肯甘心把蟹螯。
哭于鹄
张籍（唐代）

青山无逸人，忽觉大国贫。良玉沉幽泉，名为天下珍。

野性疏时俗，再拜乃从军。气高终不合，去如镜上尘。

我初有章句，相合者唯君。今来吊嗣子，对陇烧新文。

耕者废其耜，爨者绝其薪。苟无新衣裳，曷用光我身。

奠酒徒拜手，哀怀安能陈。徒保金石韵，千载人所闻。
独乐园二首 其一
司马光（宋代）

独乐园中客，朝朝常闭门。端居无一事，今日又黄昏。
拟进讲筵尚书终篇锡宴诗 其一
史浩（宋代）

煌煌典诰炳丹青，圣主于今集大成。已究商周真灏噩，固知尧禹本聪明。

神驰帝乐翔云海，恩逐天香到酒觥。下拜龙威瞻咫尺，群臣始觉倍光生。
船子和尚赞
释慧远（宋代）

风卷云天小艇斜，烟波深处作生涯。
丝纶掣断双关手，抉出骊龙眼裹沙。
宣上人远寄和礼部王侍郎放榜后诗，因而继和
刘禹锡（唐代）

礼闱新榜动长安，九陌人人走马看。一日声名遍天下，

满城桃李属春官。自吟白雪诠词赋，指示青云借羽翰。

借问至公谁印可，支郎天眼定中观。
和彦忱舍弟与保寿灵空老二首 其二
释慧空（宋代）

鼻孔当阳曾嗟却，眼睛在眼费追寻。一朝眼在鼻孔上，和得灵空雪子吟。
万历宫词六首
王毓德（明代）

圣节逢秋玉露寒，午门祇候立千官。
官家未问东宫拜，欲上龙床受贺难。
沧浪图
朱诚泳（明代）

水清斯濯缨，水浊斯濯足。逍遥大块间，何荣复何辱。

日暮罢钓归，孤舟水云宿。觉来吹洞箫，一和沧浪曲。
夏日宿广教寺风月清甚思李白敬亭诗有怀有似
李弥逊（宋代）

众鸟高飞云去闲，相看只有敬亭山。
孤标尚想风尘外，佳句长亭天地间。
影落金牛撩客恨，手摩玉兔练仙颜。
故山风月非人世，何事骑鲸去不还。
送僧归茜径
释永颐（宋代）

吴渚僧归落日曛，故王宫井已无闻。
水边尚有红蓝草，不染香衣染堑云。
题华山麻处士所居
于邺（唐代）

贵贱各扰扰，皆逢朝市间。到此马无迹，始知君独闲。

冰破听敷水，雪晴看华山。西风寂寥地，唯我坐忘还。
晁错
朱淑真（宋代）

七国绵延蔓草图，一言请削独干诛。扬雄自负功名志，犹罪当时太失愚。
裴侍御见赠斑竹杖
李嘉祐（唐代）

骚人夸竹杖，赠我意何深。万点湘妃泪，三年贾谊心。

愿持终白首，谁道贵黄金。他日归愚谷，偏宜绿绮琴。
社日出游
方太古（明代）

村村社鼓隔溪闻，赛祀归来客半醺。
水缓山舒逢日暖，花明柳暗貌春分。
平田白洫流新雨，绝壁青枫挂断云。
策杖提壶随所适，野夫何不可同群。
虏中作四首 其一
刘跂（宋代）

文物燕人士，衣冠汉典仪。举知缯絮好，深厌血毛非。

形势今犹古，规模夏变夷。谁言无上策，会是有天时。
狱中集古十六首　东岩同扉 其五
韩邦奇（明代）

感激平生意，此心谁见明。与君歌一曲，一半是秦声。
千叶白浮蕖一首
苏籀（宋代）

娇酣拟谁似，韵甚莫为怜。
矧肯媚尘俗，诚能降佛仙。
洗君凡眼肉，嗟汝淤泥贤。
三六驼颜侣，盪舟从妬妍。
探雪
韩淲（宋代）

芟削蒿莱见绿苔，扶疏竹影待梅开。风生野色苍苍合，日转寒光冉冉来。

高步芒鞋时踯躅，横拖藜杖且徘徊。断鸿飞过霜禽下，清绝山根与涧隈。
中秋后新晴对菊病体欣然
项安世（宋代）

篱日疏煗薄寒，帘沟无语晓庭乾。
不须更恨中秋月，且得黄花子细看。
追拟玄真子渔歌 其一
赵处澹（宋代）

丁山烟雨晚濛濛，柳岸苍波著短篷。飞鸟白，断云红，一曲清歌淡月中。
旅馆病起奉寄近山白崖诸公
陈鹤（明代）

新桥客舍俯横塘，柳色千门路转长。
却病且须辞酒伴，习闲还欲借僧房。
日高花气蒸书案，风过潮声到石床。
巷陌春深芳草绿，故人车马在何方。
杨郎中新居和尧夫先生韵
吕公著（宋代）

碧瓦朱门将相居，见嵩临洛百家无。
登高此地还能赋，会老他年定入图。
花发四时排步障，鸟鸣终日劝提壶。
何人遇赏偏留赏，逸士清风激鄙夫。
简施文叔绝句四首
赵蕃（宋代）

草树阴阴一径开，饥乌閒下啄莓苔。
清风无事自还往，时送官池荷气来。
知风草
王佐（汝学）（明代）

飓母崩腾海岳移，方当寂寞未来时。高堂广厦人如醉，独有泥沙小草知。
沈懋学游金陵归杭 其四
顾璘（明代）

君到金陵秋气新，紫萸黄菊照江漘。崔嵬一片龙山石，又见荆南落帽宾。
喜迁莺令 贺李丹壑秋捷时年十六岁
尤侗（清代）

唐学士，李青莲。公子更翩翩。荷衣总角赋高轩。名字报红笺。

曲江宴，樱桃畔。争看紫骝白面。嫦娥应遣小婵娟。

花插帽檐边。
和仲弥性烟霏佳句兼简贰车 其二
张孝祥（宋代）

引手星辰逼太微，荡胸云物散空霏。莫山好处青成案，秋月明时雪打围。

竹洗佳人千点泪，荷翻仙子六铢衣。西岩定有渔翁宿，障雨拦风不肯归。
哭{匠斤换赣}十五章
辛弃疾（宋代）

泪尽眼欲枯，痛深肠已绝。
汝方游浩荡，万里挟雄铁。
晚泊慈姥矶下二首 其二
陆游（宋代）

慈姥矶头月，纤纤照酒杯。素秋风露重，久客鬓毛催。

宿鸟惊还定，飞萤阖复开。平生四方志，老去转悠哉。
次韵王待制游东坡留题十一绝
喻良能（宋代）

雪堂风物渺江村，行客恓迷欲断魂。
不见当年谪仙面，空馀春柳典型存。
寄题朱氏小隐园
谢薖（宋代）

吾闻滑稽儿，避世向金马。刈草吉云乡，探凤芳城野。

斯人玩世耳，岂必蒿庐下。墙东本侩牛，君平盖卜者。

朝市亦堪隐，山林实潇洒。君居占深源，境物粲可写。

老桧上干云，孙桐已拱把。雨窗修竹响，风磴寒泉泻。

此翁少年日，射巧如注瓦。百金装宝刀，千金买流赭。

晚歌紫芝曲，情性妙陶冶。蒲履谷皮巾，何取绶若若。

嗟予亦旷荡，与世自藞苴。方期访桃源，更欲结莲社。
次韵蔡学士梅诗
刘子翚（宋代）

梅梢破白香清切，清雨含春不成雪。
瑶池仿佛万妃游，缟裙练帨何鲜洁。
凌晨灿烂忽惊眼，客中又过嘉平月。
年年见梅非昔地，海角寻芳更愁绝。
多情欲伴晓云飞，有恨只教啼鸟说。
兵厨况是酒如渑，东阁喜听谈吐屑。
飘零使我欢意尽，山诚暮角声呜咽。
庭边一树春最晚，照影遥怜水方折。
暂忙不到今几时，南北枝头开又歇。
新辞婉媚发春妍，未害广平心似铁。
望海楼晚景五绝
苏轼（宋代）

海上涛头一线来，楼前指顾雪成堆。
从今潮上君须上，更看银山二十回。
横风吹雨入楼斜，壮观应须好句夸。
雨过潮平江海碧，电光时掣紫金蛇。
青山断处塔层层，隔岸人家唤欲应。
江上秋风晚来急，为传钟鼓到西兴。
楼下谁家烧夜香，玉笙哀怨弄初凉。
临风有客吟秋扇，拜月无人见晚妆。
沙河灯火照山红，歌鼓喧喧笑语中。
为问少年心在否，角巾欹侧鬓如蓬。
壬辰春上冢五首·寿溪
刘克庄（宋代）

水如绶带山如抱，画手难摹一段奇。
松下可浇三奠去，墓傍安段万家为。
虹来昂首宁非瑞，蛟徒无踪若有知。
丱角钓游今白发，重寻陈迹不胜悲。
宿月岩
杨万里（宋代）

月华无满亦无亏，天借寒光劣半规。
长挂冰盘下弦时，新生丹桂出轮枝。
偏令南省登金客，争赋东堂片玉诗。
传语姮娥还有妹，请分一个住幽奇。
春景 棋声花院闭
刘辰翁（宋代）

棋声何处起，满院寂无哗。门闭鸡鸣午，庭空蝶绕花。

静中时落子，高处欲惊鸦。枸杞篱根吠，棠梨屋角斜。

客迷柯下路，人在橘中家。此乐商山似，休争着数差。
己酉乱后寄常州使君侄四首 其一
汪藻（宋代）

汾水游仍远，瑶池宴未归。航迁群庙主，矢及近臣衣。

胡马窥天堑，边烽断日畿。百年淮海地，回首复成非。
周涛权宰大冶，以湖光亭诗见寄，因和之
金君卿（宋代）

面揖清光万顷陂，满檐秋色曙阴微。回环远岫烟中辨，片段闲云镜里飞。

富冶地饶民讼简，洞庭风便客舟稀。知君已厌江山思，亭下行吟日望归。
春日田园杂兴四首 其二
殷葆诚（清代）

不图富贵不求名，归老田园了一生。半读半耕新事业，老农老圃旧家声。

春风十里忙驱犊，斗酒双柑漫听莺。草色青青杨柳绿，无边景物助吟情。
赠寿医师
许棐（宋代）

轩窗开处总湖光，诵罢难经纳晚凉。雨溅荷香沾古衲，月移松影罩禅床。

燃灯就取烧丹火，煮药先留瀹茗汤。二竖三彭都见佛，人间无病亦无方。
奉和袁使君高，郡中新亭会张炼师昼会二上人
皎然（唐代）

置亭隐城堞，事简迹易幽。公性崇俭素，雅才非广求。

傍檐竹雨清，拂案杉风秋。不移府中步，登兹如远游。

坐觉诗思高，俯知物役休。虚寂偶禅子，逍遥亲道流。

更闻临川作，下节安能酬。
送季大承太史册封韩藩
于慎行（明代）

西凉烽堠接咸京，词客輶轩几日程。玉节分茅临绝塞，朱门列日满孤城。

鸣笳细雨回中路，饮马寒流陇上声。闻道空同仙馆在，好将真诀觅蓬瀛。
句
谌祜（宋代）

五更历转花红在，万里晴光草绿敷。
偈颂二十一首
释坚璧（宋代）

皓月当空，寒江不动。
万里清光，曾非别共。
蚌孕珠而无从，兔怀曾而非种。
万别千差，波腾海涌。
卷舒只在一毫端，不用浑家生奉重。
咏荷花
孔平仲（宋代）

一花一叶自相连，待得花开叶已圆。应为施朱嫌太赤，故将嫩绿间婵娟。
代柬寄张端衡
刘宰（宋代）

句曲山头白鹤飞，遥怜彩棒正宣威。
仙家有喜迎仙吏，客路无尘点客衣。
月澹郊原从犬卧，秋高篱落任鸡肥。
子真东野齐名在，莫向西风苦念归。
赠彭蠡钓者
杜荀鹤（唐代）

偏坐渔舟出苇林，苇花零落向秋深。只将波上鸥为侣，

不把人间事系心。傍岸歌来风欲起，卷丝眠去月初沈。

若教我似君闲放，赢得湖山到老吟。
又寄梦锡
孔平仲（宋代）

自君卧漳滨，我意恍若疾。无人与笑言，兀兀守一室。

当寝或不寝，当食或不食。有思气填胸，可骇几战慄。

想君端在家，比我乃安逸。妻孥以嬉娱，簿领久阁笔。

南城趋北城，道路无所隔。我岂无仆马，子不见宾客。

哦亭足清风，林木助萧瑟。葵花无数开，莲叶亦已出。

起来定何时，幸会能几日。已令刍白醪，待子欢促膝。
泗上歌
薛师心（宋代）

北风萧骚兮吹逝波，英雄一去兮岁月多，
路草青青兮游人过。
挽余丞相
虞俦（宋代）

淑气含公鼎，明时预政机。
仲出维补衮，文子不胜衣。
南国恩偏厚，东山志偶违。
一为天下恸，无以我公归。
即事戏作四首 其四
程俱（宋代）

乌啼未必恶，麾去恨不早。鹊噪两耳聋，主人亦言好。

安知一喙鸣，喜戚自颠倒。朝来群鹊噪不已，童稚无知助吾喜。

群鹊自与乌争巢，慎勿喜欢真误尔。
西县途中二十韵
薛能（唐代）

野客误桑麻，从军带镆铘。岂论之白帝，未合过黄花。

落日投江县，征尘漱齿牙。蜀音连井络，秦分隔褒斜。

硖路商逢使，山邮雀啅蛇。忆归临角黍，良遇得新瓜。

食久庭阴转，行多屐齿洼。气清岩下瀑，烟漫雨馀畬。

黄鸟当蚕候，稀蒿杂麦查。汗凉风似雪，浆度蜜如沙。

野色生肥芋，乡仪捣散茶。梯航经杜宇，烽候彻苴咩。

逗石流何险，通关运固赊。葛侯真竭泽，刘主合亡家。

陷彼贪功吠，贻为黩武夸。阵图谁许可，庙貌我揄揶。

闲事休征汉，斯行且咏巴。音繁来有铎，軏尽去无车。

溢目看风景，清怀啸月华。焰樵烹紫笋，腰簟憩乌纱。

杞国忧寻悟，临邛渴自加。移文莫有诮，必不滞天涯。
七月五夜枕上漫作悲秋一首时痔下犹未愈
汪梦斗（宋代）

楚客悲秋已自愁，况于客病事悠悠。金灯对我吟清夜，苔研赚人空白头。

犹许存名参释老，那知有道本伊周。风翻木叶露初下，笑指家林归去休。
渔家傲 寄仲高
陆游（宋代）

东望山阴何处是。往来一万三千里。写得家书空满纸。流清泪。书回已是明年事。

寄语红桥桥下水。扁舟何日寻兄弟。行遍天涯真老矣。愁无寐。鬓丝几缕茶烟里。
上赵茶马
度正（宋代）

仙源奕叶满皇州，人物于今第一流。
蹈履诗书宗孔孟，扶持日一继伊周。
更观河浒盘根出，已自风雩向上求。
异说扫除昌此道，方来勋业掩前修。
从厚卿乞移水仙花
韩维（宋代）

翠叶亭亭出素房，远分奇艳自襄阳。
琴高住处元依水，青女冬来不怕霜。
异土花蹊惊独秀，同时梅援失幽香。
当年曾效封培力，应许移根近北堂。
新晴西园散步四首
杨万里（宋代）

池水初生盖玉沙，雨余碧草卧堤斜。
日摇波影缠桥柱，绣出栾枝遍地花。
海邑少交游相见者以为言故作此诗
李正民（宋代）

结友观光少壮年，一时英俊与周旋。曳裾璧水三千士，接武瀛周十八贤。

夜对短檠愁不寐，朝餐苜蓿叹无钱。如今只欲藏形影，槁木寒灰学坐禅。
和兰畦早春书事韵
徐坊（清代）

寒尽山中未觉春，更惊白发夜来新。桃源幸不经秦火，栗里端来署晋人。

俯仰百年终有恨，推敲一字未全贫。诗成且漫题名姓，莫被遐荒传逸民。
春日杂兴
陆游（宋代）

更事多来见物情，世间常恨太忙生。
花开款款宁为晚，日出迟迟却是晴。
次韵卢宪小雨
沈与求（宋代）

狂风初作恶，小雨似知时。破睡心长折，呼愁眼易饥。

勃姑穿渡急，鸦舅出林迟。春事今如此，幽寻有底期。
萧果卿祭酒挽章二首 其二
吕祖谦（宋代）

摩揣诚斯薄，雕镌质自销。平生但真朴，直上绝枝条。

氛雾终澄霁，丘山亦动摇。朝阳旧时凤，声入舜箫韶。
送知保定军李太保
梅尧臣（宋代）

山西世世李将军，家声前後多功勋。
今乘一障俯绝塞，莫以久功无阵云。
菰蒲生塘长春绿，牛羊隔河归暮云。
简易自能齐士卒，不严刁斗亦名闻。
送施屯田知太平州
余靖（宋代）

天阁汉郎居，新荣刻兔符。
趋曹兰在握，到境弩先驱。
地望遥分楚，州封半入吴。
仙科存俊望，归路约蓬壶。
赋得夏首启节
李世民（唐代）

北阙三春晚，南荣九夏初。黄莺弄渐变，翠林花落馀。

瀑流还响弄，猿啼自应虚。早荷向心卷，长杨就影舒。

此时欢不极，调轸坐相於。
感春三首
张耒（宋代）

默坐不复出，浮云入朝阴。
离离檐间花，随雨下故林。
物色一如此，朱颜坐凋侵。
自歌阳春曲，吾不待知音。
杂咏三首 其三
米芾（宋代）

霜雪迷西极，云涛隔阆风。平生会心趣，都在净名中。
清明风雨怀光远
郭祥正（宋代）

少年多难复遭忧，自昔王孙故倦游。愁见清明归未得，小山风雨想天愁。
东溪
朱正民（宋代）

阳安多胜概，刘子卜郊居。江流清牖户，山列围庭衢。
和闽人龚玉峰韵 其二
何梦桂（宋代）

病鹤衰翎叹折伤，惟馀芝草疗饥肠。阵图死不忘鱼复，江舰生难候马当。

自分无帷埋畜狗，尚怜有肆返屠羊。头颅老尽心犹在，夜半钧天梦太常。
三月二十五夜达旦不能寐
陆游（宋代）

忧国心常折，观书眼欲枯。
百年终坎壈，一饭且枝梧。
忽忽残春过，迢迢清夜徂。
壮心空万里，老病要人扶。
题舒中赐大尹种德传芳图
王凤翔（明代）

盛德人间不可名，笔端何以肖仪形。喜从玉树瞻东邑，始信灵根自建宁。

桂子庭前时吐瑞，兰芽阶下日添荣。自怜先世深培植，得似名公大有声。
登弘济寺观音阁
欧大任（明代）

摩空佛阁郁崔巍，乘兴诸郎约不违。瓜步片帆江似堑，蒋州千栅石为矶。

履曾西去无消息，马自南来有是非。谁共谢公风浪里，祇堪沉醉笑安归。
泊公安县
陆游（宋代）

秦关蜀道何辽哉！公安渡头今始回。
无穷江水与天接，不断海风吹月来。
船窗帘卷萤火闹，沙渚露下苹花开。
少年许国忽衰老，心折柁楼长笛哀。
一真姑
赵师秀（宋代）

忽然能不食，饮水度中年。
此事知难伪，令人信有仙。
形容无血色，衣服有香烟。
听说瑶池路，犹如在目前。
次雷子枢知事延平八咏韵 其八 黯淡雄涛
岑安卿（元代）

建溪东南流，滩石狞可怖。黯淡束奇险，过此始无虑。

回思太行山，亦有摧车路。
次韵居正暮春感事
黄庶（宋代）

物报春光去已深，残红满地绿成阴。
晚花便好吟诗惜，余景应须载酒寻。
欢意莫教时节挫，穷愁自倚岁寒禁。
亭园况是登临胜，何必流年动素心。
山房 其三
许及之（宋代）

径扫苍苔磴拂埃，山房今日为君开。丁宁杜宇莫催去，正要青山歌朅来。
万松寺叠旧作韵 其一
弘历（清代）

步步入幽奇，秋山讶改姿。徒观无尽藏，胡乃太佳为。

入画筌忘矣，成诗壁勒之。千章翠云幄，择胜自张移。
奉酬扬州刘舍人见寄之作
欧阳修（宋代）

别君今几时，岁月如插羽。
悠悠寝与食，忽忽朝复暮。
纷纷竟何为，凛凛还自惧。
朝廷无献纳，仓廪徒耗蠹。
风霜苦见侵，衰病日增故。
江湖岂不思，恳悃布已屡。
美哉广陵公，风政传道路。
优游侍从臣，左右天子顾。
君来一何迟，我请亦有素。
何当两还分，尚冀一相遇。
把手或未能，尺书幸时寓。
临董文敏傲北苑秋山二首 其一
沈梧（清代）

钟陵山色落秋风，蛰水龙云飘渺中。八百年来一宗派，画禅片席让思翁。
和陈待制秋日湖楼宴集篇
翁卷（宋代）

一夕鸣雨来，秋容变俄顷。
湖山属初霁，风烟带微冷。
侍臣设芳属，开楼玩澄景。
怀我林下人，招携共观省。
碧草铺近洲，白云冒遥岭。
依衡兰杜香，仿佛潇湘净。
抚化篇忽成，达生累全屏。
即是造物游，何必神仙境。
从军行
邹登龙（宋代）

年少良家子，投身事西行。
金鸣斗马嘶，萧萧短兵发。
夜战祁连山，断甲溅腥血。
番部带箭降，番酋连阵没。
勒功纪燕然，椎鼓归汉阙。
秋兴八首 其五
曹家达（清代）

内家宫寝傍西山，晴雪冲融窕窈閒。互市偶蒙前代阙，请缨代窈汉时关。

早寒绝域怜星使，落日沧江忆圣颜。闻道今皇需汲黯，何年亲自检朝班。
同李鲁二郎中游三茅观
王炎（宋代）

愁边无处寄幽怀，拟傍梅花把一杯。
玉靥含香浑未吐，尝携欢伯为重来。
感光
姜特立（宋代）

八秩归乡井，交游一二存。
固知年及耄，似觉老而尊。
洛中晴望
于武陵（唐代）

九陌尽风尘，嚣嚣昼复昏。古今人不断，南北路长存。

叶落上阳树，草衰金谷园。乱鸦归未已，残日半前轩。
依韵和子有教授侄寄雪蜡
葛胜仲（宋代）

空中纷霏谁剪水，夜半天窗明蜡纸。天将奇宝借词客，使酒驱蜡难但已。

红炉活火然松明，閒施博局呼明琼。区中无此清绝境，疑是缩地来蓬瀛。

从来闻说三吴道，飘瞥郊原看最好。且愿留为不夜城，挥戈却日还穹昊。

讲郎才韵今可人，闻客欲至颜津津。急扫阶庭施木屑，跋马去作陶家宾。
次韵谢尉公靖同游北园五首 其五
韩维（宋代）

九夏困炎毒，出门如探汤。不知此幽亭，俯仰皆清光。

寒流给我濯，白云供我望。况有尊中酒，犹泛残菊香。
过耶溪
朱庆馀（唐代）

春溪缭绕出无穷，两岸桃花正好风。

恰是扁舟堪入处，鸳鸯飞起碧流中。
读邸报
唐庚（宋代）

当今求多闻，取士到蓬荜。时时得新语，谁谓山县僻。

昨日拜御史，今日除谏官。立朝无负汉恩厚，论事不妨晁氏安。

台省诸公登衮衮，闭门熟睡黄绸稳。
贺新郎二十首 其三
李慈铭（清代）

作计吾归矣。算长安、衣冠物望，如斯而已。扰扰一群乌白头，妄语便为名士。

只君辈、姓名难记。但觉逢人都不识，更天涯、何处寻知己。

我与我，周旋耳。

此间无地堪沉醉。便当年、虎贲驺卒，至今馀几。柴棘胸中三斗许，触处即生芒刺。

部事事、不如人意。绛灌无文随陆武，要何如、铜雀台前伎。

谁健者，令公喜。
初夏三司直宿
宋庠（宋代）

薰序更朱籥，宵弦落翠蓂。人同散骑直，天与大夫醒。

鞅掌曹留散，羁孤坐刻铭。整冠谁辨谤，隐几独忘形。

夜色先归树，凉飙欲破棂。锁扉来叠鼓，卷幔入疏星。

綷羽依枝倦，飞花坠席馨。忧沈双蝶梦，病学一熊经。

道有支离粟，心无屈曲屏。汰沙如未及，拟杀著书青。
南湖绝句戏高彦应司理 其二
谢逸（宋代）

野情萧散不便书，老大无心赋子虚。待借南湖双艓子，绿荷阴里看游鱼。
连朝闻太液池凫雁之声
区大相（明代）

楼开天苑右，门对液池源。常日烟波思，经春凫雁喧。

群呼知下集，连叫想高鶱。忆在江湖上，千声过水村。
见潭帅刘恭父舍人二首 其二
杨万里（宋代）

道合宁嫌晚，心期不用多。于公犹未见，此恨独如何。

颇辱谈间问，端须雪里过。门阑当欠士，许寄病身么。
送董令升舍人归朋溪二首
王之道（宋代）

西掖归来鬓未华，著书论字当生涯。
撑肠何止五千卷，溢箧定逾三十车。
秋露青黄新种橘，春风红紫旧栽花。
东还贪逐朋溪乐，只恐金銮诏草麻。
拟古十首 其十
张建（宋代）

丘中有一士，颜貌清且癯。缊袍仅蔽体，蔬饭不满盂。

时出蓬荜门，鼓腹歌黄虞。不知何所得，矫首望八区。
因纳上人寄题望江张氏春晖亭诗
王之道（宋代）

青青原上草，初和殆毫芒。
迩来没蓬蒿，似有三尺强。
春晖主发生，万物资余光。
迟迟虽不暴，萋萋自能长。
条风与谷雨，其功固难量。
予尝优劣之，岂得相辈行。
大哉发生恩，欲报不可偿。
东野古纯考，作诗本肝肠。
怀亲感春晖，义见游子章。
凯风亦远矣，此道何茫茫。
惟余东野诗，千古遥相望。
张公雷江人，鸡群鹤昂昂。
冰鱼与冬笋，志慕孟与王。
结庐守松楸，至行称淮乡。
我不识君面，因诗得其详。
立冬夜舟中作
范成大（宋代）

人逐年華老，寒隨雨意増。
山頭望樵火，水底见漁燈。
浪影生千叠，沙痕没幾稜。
峨眉欲還觀，須待到晨興。
题东江刘长元勤有斋
杨万里（宋代）

蠹简三更寂，寒灯半点悭。
不知门外雪，已失日中山。
白壁非愁禹，黄金只铸颜。
时来漫拈出，掇取桂枝还。
移居吴中述怀 其二
李传元（清代）

结庐仍傍少城隈，七返须陀剩一来。树石无情能说法，松萝好在且衔杯。

推愁远堕九州表，誓墓常衔万古哀。一卧从今凡几劫，揵椎声里鼾如雷。
秋日偶成 其四
陈之遴（明代）

三山遥对凤凰台，台下寒江去不回。霜老白门秋寂寞，月明青不夜归来。

金莲曲院谁人见，玉树秾花异日开。犹忆乌衣诸贵客，艰难非乏济川才。
和寄范茂卿
赵希逢（宋代）

拣芽雀舌乍辞枝，小杓分江欲试时。
孤闷不知消几碗，睡魔立使竖降旗。
何人紫色分金饼，入口清泉生玉池。
搜搅胸中书传起，谁能扪腹不吟诗。
题岘山
黄载（宋代）

向来陵谷尚休然，放眼高台万象还。
南国一池襄汉水，中原千古邓唐山。
斜阳淡淡飞鸿没，芳草萋萋戎马閒。
前代英雄亦何许，棹歌日日过沧湾。
送高世德行人服阕之京
朱诚泳（明代）

年少亨衢早致身，松崖高弟有斯人。使藩不辱君王诏，营墓谁怜孝子贫。

旧赐绯袍深雨露，重依丹陛近星辰。故园听说松楸在，可有乡心入梦频。
外按
王建（唐代）

夹城门向野田开，白鹿非时出洞来。
日暮秦陵尘土起，从东外按使初回。
水调歌头 赵帅生日
赵善括（宋代）

形胜视京兆，警跸驻钱塘。光前诏后弹压，谁数汉张王。

几百万家和气，五十馀年创见，天下一循良。有口皆歌颂，无地不耕桑。

春过半，花锦烂，柳丝长。潭潭门卫森戟，宴寝正凝香。

笑把湖山佳色，醉挹西湖晴滟，童艾祝霞觞。四海瞻华衮，千载侍吾皇。
呈曾蒲涧提刑
黄庚（元代）

诗自茶山后，如公世所稀。
特来参活字，应肯授玄机。
寒涧孤松老，秋云独鹤飞。
台山千万丈。望望未能归。
九月二十日潘德舆招饮海山仙馆即事有作 其三
何绍基（清代）

桂子香余菊正开，朋簪回首二年杯。木奴坐看千头熟，查客谁期万里来。

云水空明入图画，海天清宴好楼台。面纹未觉观河皱，一笑何曾岁月催。
次韵王都尉团练押赐高丽归使宴射赠馆伴舍人
苏颂（宋代）

通侯年少侍中郎，主客名园满国香。
赐酒九行勤貊使，一帆千里送吴航。
鸣弦屡奏前筹捷，摛藻俄传秀句长。
更与诗翁相属和，骊珠数百透函光。
初会醉白堂
韩琦（宋代）

因建新堂慕昔贤，本期归老此安然。轻阴竹满窗间月，倒影莲开水下天。

自向酒中知有德，更于琴外晓无弦。霓裳百指非吾事，只学醺酣石上眠。
台中语
佚名（唐代）

侯知一不伏致仕，张悰自请起复。高筠不肯作孝，

张栖贞情愿遭忧。
菊潭二首
李蓘（明代）

浩荡李青莲，清狂孟襄阳。
当时各到菊潭上，风流对酒酣壶觞。
各树槭槭各菊老，谷中人寿今多少。
高贤已去碧各空，千载流光一归鸟。
过谢氏旧宅
许穆（明代）

旧日繁华散晓烟，尚余甲第淀湖边。
春风舞榭空罗绮，夜月楼台歇管弦。
鹤唳华亭云杳杳，莺啼金谷草芊芊。
谁怜门下伤心客，一度登临一惘然。
康陵陪祀毕晓发道中回望长陵
王樵（明代）

太行一缕遥，回环限夷夏。并河来九龙，中霄降万马。

帝留待圣人，气独钟天下。林光不受秋，松柏皆潇洒。
次韵叶少蕴内翰丈霅川上买得弁山石林二首 其二
李纲（宋代）

视草金銮不记年，却将心事付林泉。归居盘谷真良策，买得愚林定夙缘。

隔竹闻声鸣佩玉，挥毫落纸散云烟。欲誇水石无穷趣，故把新诗得得传。
送刘无竞克逊司门赴召三首
王迈（宋代）

吾郡称多士，君家总俊游。
仲方在间散，伯又袭编修。
道与时升陈，宾随去可留。
邮亭还祖饯，别意爽於秋。
雨后瀛台览景杂咏 其六
弘历（清代）

淑清瀑布旧曾传，溪上三间颇静便。便与新名千尺雪，怀吴兼慕隐人贤。
状江南·孟夏
贾弇（唐代）

江南孟夏天，慈竹笋如编。
蜃气为楼阁，蛙声作管弦。
减字木兰花（灯下见梅）
袁去华（宋代）

灯前初见。冰玉玲珑惊眼眩。艳溢香繁。绝胜溪边月下看。

铅华尽洗。只有檀唇红不退。倾坐精神。全似当时一个人。
观秦丞相李斯邹峄山碑
徐夔（清代）

鱼膏灯灭银雁飞，荒陵火入化宝衣。辒辌骨臭已千载，何况金石埋烟霏。

峄山之碑野火燎，枣木传刻形摹肥。谁为伐石矗立此，大书深刻高巍巍。

细观似同骑省本，相斯刀笔存依稀。我来下马坐其侧，以指画肚穷是非。

蛟鼍斫断口难读，无异石鼓驱騑騑。论庭清寂了无事，二三老吏闲倚扉。

见我口诵窃相语，授以纸笔立周围。为书一通导之读，得所未见惊且欷。

当年祖龙踞周鼎，剪除六国如驱豨。井田封建荡灭尽，铲削仁义为不禨。

相斯佐之更新法，盭深督责唯刑威。东行郡县上邹峄，镌劖崖石昭日晖。

丞相臣斯臣去疾，咸昧死请无从违。其辞直欲迈三五，谗谄面谀紫乱绯。

呜呼！夏殷周礼至此极，千古覆辙堪悲譩。方今庙堂慎旌别，登崇俊良绝脂韦。

淫朋比德岂宜有，盍不去此玷翠微。请刻《豳风》之《七月》，使彼长吏朝夕知民依。
偶作
辛弃疾（宋代）

一气同生天地人，不知何者是吾身。
欲依佛老心难住，却对渔樵语益真。
静处时呼酒贤圣，病来稍识药君臣。
由来不乐金朱事，且喜长同垅亩民。
初月
孙思奋（清代）

昏黄渐翳风林色，树杪明星耿欲光。稍觉倾愁在何汉，略随残吹下城墙。

忧时天意春无信，绝塞军声夜有霜。独向清宵悲宿府，晚来砧杵动苍茫。
观冲卿所试诗赋贺府君
刘敞（宋代）

斗城烟雾隔金銮，日破轻阴玉滴寒。捷笔补天凌造化，高文惊滴涌波澜。

梦成白凤飞鸣远，功就丹梯步武宽。回首蓬莱笑清浅，春风前后发芝兰。
月蚀诗
卢仝（唐代）

新天子即位五年，岁次庚寅，斗柄插子，律调黄钟。
森森万木夜柄立，寒气赑屃顽无风。
烂银盘从海底出，出来照我草屋东。
天色绀滑凝不流，冰光交贯寒曈曨。
初疑白莲花，浮出龙王宫。
八月十五夜，比并不可双。
此时怪事发，有物吞食来。
轮如壮士斧斫坏，桂似雪山风拉摧。
百炼镜，照见胆，平地埋寒灰。
火龙珠，飞出脑，却入蚌蛤胎。
摧环破璧眼看尽，当天一搭如煤炱。
磨踪灭迹须臾间，便似万古不可开。
不料至神物，有此大狼狈。
星如撒沙出，争头事光大。
奴婢炷暗灯，掩菼如玳瑁。
今夜吐焰长如虹，孔隙千道射户外。
玉川子，涕泗下，中庭独自行。
念此日月者，太阴太阳精。
皇天要识物，日月乃化生。
走天汲汲劳四体，与天作眼行光明。
此眼不自保，天公行道何由行。
吾见阴阳家有说，望日蚀月月光灭，朔月掩日日光缺。
两眼不相攻，此说吾不容。
又孔子师老子云，五色令人目盲。
吾恐天似人，好色即丧明。
幸且非春时，万物不娇荣。
青山破瓦色，绿水冰峥嵘。
花枯无女艳，鸟死沉歌声。
顽冬何所好，偏使一目盲。
传闻古老说，蚀月虾蟆精。
径圆千里入汝腹，汝此痴骸阿谁生。
可从海窟来，便解缘青冥。
恐是眶睫间，掩塞所化成。
黄帝有二目，帝舜重瞳明。
二帝悬四目，四海生光辉。
吾不遇二帝，滉漭不可知。
何故瞳子上，坐受虫豸欺。
长嗟白兔捣灵药，恰似有意防奸非。
药成满臼不中度，委任白兔夫何为。
忆昔尧为天，十日烧九州。
金烁水银流，玉煼丹砂焦。
六合烘为窑，尧心增百忧。
帝见尧心忧，勃然发怒决洪流。
立拟沃杀九日妖，天高日走沃不及，
但见万国赤子艥艥生鱼头。
此时九御导九日，争持节幡麾幢旒。
驾车六九五十四头蛟螭虬，掣电九火輈。
汝若蚀开齱齵轮，御辔执索相爬钩，推荡轰訇入汝喉。
红鳞焰鸟烧口快，翎鬣倒侧声盏邹。
撑肠拄肚礧傀如山丘，自可饱死更不偷。
不独填饥坑，亦解尧心忧。
恨汝时当食，藏头擫脑不肯食。
不当食，张唇哆觜食不休。
食天之眼养逆命，安得上帝请汝刘。
呜呼，人养虎，被虎啮。
天媚蟆，被蟆瞎。
乃知恩非类，一一自作孽。
吾见患眼人，必索良工诀。
想天不异人，爱眼固应一。
安得常娥氏，来习扁鹊术。
手操舂喉戈，去此睛上物。
其初犹朦胧，既久如抹漆。
但恐功业成，便此不吐出。
玉川子又涕泗下，心祷再拜额榻砂土中，地上虮虱臣仝告愬帝天皇。
臣心有铁一寸，可刳妖蟆痴肠。
上天不为臣立梯磴，臣血肉身，无由飞上天，扬天光。
封词付与小心风，颰排阊阖入紫宫。
密迩玉几前擘坼，奏上臣仝顽愚胸。
敢死横干天，代天谋其长。
东方苍龙角，插戟尾捭风。当心开明堂。
统领三百六十鳞虫，坐理东方宫。
月蚀不救援，安用东方龙。
南方火鸟赤泼血，项长尾短飞跋躠，头戴井冠高逵枿。
月蚀鸟宫十三度，鸟为居停主人不觉察，贪向何人家。
行赤口毒舌，毒虫头上吃却月，不啄杀。
虚眨鬼眼明，鸟罪不可雪。
西方攫虎立踦踦，斧为牙，凿为齿。
偷牺牲，食封豕。
大蟆一脔，固当软美。
见似不见，是何道理。
爪牙根天不念天，天若准拟错准拟。
北方寒龟被蛇缚，藏头入壳如入狱。
蛇筋束紧束破壳，寒龟夏鳖一种味。
且当以其肉充臛，死壳没信处，唯堪支床脚，不堪钻灼与天卜。
岁星主福德，官爵奉董秦。忍
使黔娄生，覆尸无衣巾。
天失眼不吊，岁星胡其仁。
荧惑矍铄翁，执法大不中。
月明无罪过，不纠蚀月虫。
年年十月朝太微。支卢谪罚何灾凶。
土星与土性相背，反养福德生祸害。
到人头上死破败，今夜月蚀安可会。
太白真将军，怒激锋铓生。
恒州阵斩郦定进，项骨脆甚春蔓菁。
天唯两眼失一眼，将军何处行天兵。
辰星任廷尉，天律自主持。
人命在盆底，固应乐见天盲时。
天若不肯信，试唤皋陶鬼一问。
一如今日，三台文昌宫，作上天纪纲。
环天二十八宿，磊磊尚书郎。
整顿排班行，剑握他人将。
一四太阳侧，一四天市傍。
操斧代大匠，两手不怕伤。
弧矢引满反射人，天狼呀啄明煌煌。
痴牛与騃女，不肯勤农桑。
徒劳含淫思，旦夕遥相望。
蚩尤簸旗弄旬朔，始捶天鼓鸣珰琅。
枉矢能蛇行，眊目森森张。
天狗下舐地，血流何滂滂。
谲险万万党，架构何可当。
眯目衅成就，害我光明王。
请留北斗一星相北极，指麾万国悬中央。
此外尽扫除，堆积如山冈，赎我父母光。
当时常星没，殒雨如迸浆。
似天会事发，叱喝诛奸强。
何故中道废，自遗今日殃。
善善又恶恶，郭公所以亡。
愿天神圣心，无信他人忠。
玉川子词讫，风色紧格格。
近月黑暗边，有似动剑戟。
须臾痴蟆精，两吻自决坼。
初露半个璧，渐吐满轮魄。
众星尽原赦，一蟆独诛磔。
腹肚忽脱落，依旧挂穹碧。
光彩未苏来，惨澹一片白。
奈何万里光，受此吞吐厄。
再得见天眼，感荷天地力。
或问玉川子，孔子修春秋。
二百四十年，月蚀尽不收。
今子咄咄词，颇合孔意不。
玉川子笑答，或请听逗留。
孔子父母鲁，讳鲁不讳周。
书外书大恶，故月蚀不见收。
予命唐天，口食唐土。
唐礼过三，唐乐过五。
小犹不说，大不可数。
灾沴无有小大愈，安得引衰周，研核其可否。
日分昼，月分夜，辨寒暑。
一主刑，二主德，政乃举。
孰为人面上，一目偏可去。
愿天完两目，照下万方士，万古更不瞽，万万古，更不瞽，照万古。
农家六首 其六
陆游（宋代）

诸孙晚下学，髻脱绕园行。互笑藏钩拙，争言斗草赢。

爷严责程课，翁爱哺饴饧。富贵宁期汝，它年且力耕。
汝南过访田评事
方干（唐代）

移家近汉阴，不复问华簪。买酒宜城远，烧田梦泽深。

暮山逢鸟入，寒水见鱼沈。与物皆无累，终年惬本心。
送邓汉卿
赵师秀（宋代）

我亦将归者，先行极羡君。
惟因交已久，颇觉意难分。
江满帆侵树，山高烧入云。
他年有书札，彼此访耕耘。
题清泠轩
司马槱（宋代）

石冷苔生晕，风高竹度凉。道人何处去，春色半沧浪。
飞升台
王世贞（明代）

鹅笙凤管奏春风，玉节金麾满太空。今日广成成后进，不知何事恋崆峒。
澄怀庵
张守（宋代）

忆昨避寇乱，与君连一墙。别来几寒暑，杳如参与商。

君与丧乱际，徜徉水云乡。十年林下梦，不到声利场。

结庵劣容膝，不为大盗藏。此怀那须澄，已作冰雪凉。

花竹供四时，饮水乐未央。何当谢尘鞅，解缨濯沧浪。
念佛三昧诗
释遵式（宋代）

融抱回曲照，熙如鉴中象。
谛览无遗心，虚求非滞想。
追梦忘始终，通幽宛如往。
藉此会神姿，逍遥期西赏。
朱乔年同傅茂元见访
刘子翚（宋代）

校书兰台昔名士，怀□会稽今望郎。忽惊风采照户牖，便觉肺腑流冰霜。

手谈逼剥屡争局，眼食咍台时对床。山林情话政可乐，只恐云路双雕翔。
登黄山
俞允若（清代）

漂泊身同不系舟，大江南北任沈浮。故园乍到翻如客，旧友重逢祇诉愁。

剩水残山新阅历，野田荒圃小勾留。眼前何计苏民困，话到沧桑泪欲流。
游飞来寺
涂瑾（明代）

仙境何来紫翠间，暂维一叶扣禅关。岩扉薄雾浮金塔，涧道啼猿带玉环。

风度晚钟僧出定，松翻晓雾鹤飞还。凭高直造群峰顶，欲摘星辰手可攀。
明复作文房四物诗因用其韵
郭印（宋代）

笔阵须鍪甲，轻烟久秘藏。
犀文夸妙手，鱼腹验真方。
制就玄圭象，磨成点漆光。
东齐吾注易，谁遗一丸香。
禅人并化主写真求赞
释正觉（宋代）

顶雪抗春，目寒射人。
蓑裹江湖雨，斗浮河汉津。
拙忘机兮抱瓮，妙不传兮斲轮。
谷鸟岩华自声色，十方普现刹尘身。
寄答王千里
朱厚章（清代）

留滞通侯邸，真成客里家。高门贺燕雀，华发吐烟霞。

逸士方三拜，才人温八叉。知君怀故里，丘陇有梨花。
句
晃贯之（宋代）

思与诸公论人物，试凭清议赋招魂。
草堂不见杜陵老，折得青松度水归。
丙寅岁秋再抵长松奉等慈师入城作诗记一时事
李薰（宋代）

前来送师归，今日迎师去。
送迎我何劳，师乃困行路。
天公将归谁尤，耗释此下土。
一水祸未忘，旱势复如许。
小民惟怨咨，惜莫知其故。
径须凭佛力，庶可回帝怒。
自怜操持约，一念寄香缕。
氤氤才上彻，云色暗窗户。
数声跳珠急，忽已忘处所。
老僧笑谓我，水旱要有数。
德非与天通，造请辄违拒。
官岂真德人，天意遽相与。
更看鞭雷公，滂沛逐飞双。
定身固如如，未始间行住。
抗走不少停，政恐尘埃污。
倾心太平日，十五一风雨。
官既罢迎送，师亦得安处。
我闻低头谢，勤尔相诲语。
作诗书长松，来者尚有取。
上平江陈侍郎十绝
张元干（宋代）

前贤一节皆名世，此道终身公独行。
每见遗编须掩泣，晚生期不负先生。
归田乐引　怨情　用黄庭坚暮雨濛阶砌体
沈谦（清代）

眉细元非缴。脸如花、天然娇媚，只是芳年小。许了又悔了。

去了来了。弄得人心喜还恼。

寄书都不报。却傍花屏低声笑。柔肠萦损，争是无情好。

是了已悟了。罢了丢了。蓦地腮边泪珠掉。
洞山十咏·冰壶洞
金履祥（宋代）

洞外烟云肤寸合，洞中冰雪百寻飞。
壶中日月凭谁记，水自飞淙云自归。
送薛子荐还揭阳绝句三叠 其一
湛若水（明代）

清秋游子□翩翩，彷佛中离面目存。莫道今人不如昔，群忧初破大同言。
酬李筼房见寄
释文珦（宋代）

修筼古君子，豀上有清风。
直节应难并，高标自不同。
婵娟消欲虑，培养见深功。
爱此黄钟管，传声到谷中。
绝句
贾岛（唐代）

海底有明月，圆于天上轮。
得之一寸光，可买千里春。
酬苏员外味道夏晚寓直省中见赠
沈佺期（唐代）

并命登仙阁，分曹直礼闱。大官供宿膳，侍史护朝衣。

卷幔天河入，开窗月露微。小池残暑退，高树早凉归。

冠剑无时释，轩车待漏飞。明朝题汉柱，三署有光辉。
己亥杂诗·秋心如海复如潮
龚自珍（清代）

秋心如海复如潮，惟有秋魂不可招。
漠漠郁金香在臂，亭亭古玉佩当腰。
气寒西北何人剑，声满东南几处箫。
一川星斗烂无数，长天一月坠林梢。
送德远枢密初召赴经筵
张守（宋代）

长驱敌骑傍淮淝，又是忠贤许国时。扶义东吴回日毂，宣威西蜀正参旗。

暂逢贝锦辞黄阁，却续金华上赤墀。联事乌台馀病骨，仰看麟阁写英姿。
留别友竹轩
曹文晦（元代）

紫凝山前野水长，阿咸深住五云乡。八年不见头全白，九日虽云菊未黄。

屋外松篁寒作伴，堂前孙子肃成行。从今相就须宜数，不见西山易夕阳。
雨夜 其一
张柔嘉（清代）

支离病榻苦无眠，夜雨镫昏倍惨然。虽有遗书生计薄，泪痕湿尽枕函边。
夜访芑蟾二释子因宿西涧听琴
高启（明代）

清夜独幽寻，岩扉落叶深。
许携陶令酒，来听颖师琴。
人醉月沉阁，乌啼风满林。
应留西涧水，千载写余音。
送曹子方福建转运判官二首二
晁补之（宋代）

侏儒未用笑先生，孟博聊堪揽辔行。
学有人民可尝试，诗须山水与逢迎。
边夷岂识朝廷治，耕钓唯知吏政平。
台阁时清多俊彦，萧生雅意未宜轻。